钦定古今图书集成/明伦汇编/官常典/第627卷 > 陈翰英
## 钦定古今图书集成/明伦汇编/官常典/第627卷 > 陈翰英

按《广东通志》：“翰英，字廷献，诸暨人。少力学，经史百家
靡不观览，以《三礼》冠浙中。成化八年，同知南雄府。勤
政恤民，罕事刑罚，惟德化是务。癸巳秋，广右流贼攻
始兴，延及保昌，郡中骚动，翰英画策破之，俘获数百
人，民赖安堵。都御史韩雍高其能，劳以金帛，录功第
一。甲午，摄郡，驿传夫役，一切省节之，百姓称快，形之”
歌颂，每以学校为风化首，政暇诣学宫课诸生，劝勉
备至，多所成就。始兴盘坑有纱帽石为祟，触之即死。
贼匿旁谷，恣其剽掠。翰英烈火焚之，患寻息。乙未夏
旱，百姓嗷嗷，躬斋沐往，祷雨如注，岁大稔。尤善抚绥，
始兴流民闻风复业者三百馀家。在政三年，善政不
可胜纪。